Interpolin entinen päällikkö myönsi vastaanottaneensa lahjuksia, saa tuomion Kiinassa - Ulkomaat | HS.fi
Tuomioistuimen lausunnon mukaan tuomio julkistetaan myöhemmin.
Meng Hongwei nimitettiin ensimmäisenä kiinalaisena Interpolin johtoon vuonna 2016. (KUVA: Roslan Rahman)
Julkaistu: 20.6. 21:14
Kansainvälisen poliisijärjestön Interpolin entinen päällikkö Meng Hongwei https://www.hs.fi/haku/?query=meng+hongweion tunnustanut ottaneensa vastaan lahjuksia, kertoo kiinalaismedia. Kansan päivälehden mukaan lahjusten suuruus on yhteensä 2,1 miljoonaa dollaria.
Lehden mukaan Meng on "osoittanut katumusta" kuulusteluissa.
Tuomioistuimen lausunnon mukaan tuomio julkistetaan myöhemmin, mutta tarkkaa tietoa ajankohdasta ei annettu.
Kiinan kommunistinen puolue erotti Mengin maaliskuussa. Samalla puolue ilmoitti nostavansa syytteen Mengiä vastaan lahjusten vastaanottamisesta.
Puolueen mukaan Meng on käyttänyt valtion varoja loisteliaan elämäntyylinsä kustantamiseen ja hankkinut suhteilla vaimolleen töitä samalla, kun hän ”hyväksyi laittomasti suuria omaisuussummia muilta”.
Meng nimitettiin ensimmäisenä kiinalaisena Interpolin johtoon vuonna 2016. Hänen oli määrä toimia tehtävässä vuoteen 2020. Ranskassa asunut Meng kuitenkin katosi viime syyskuussa salaperäisesti käydessään lomamatkalla Kiinassa.
Brittilehti The Guardianin mukaanhttps://www.theguardian.com/world/2019/jun/20/former-interpol-chief-meng-hongwei-put-on-trial-for-bribery-in-china Interpolille ei annettu tietoa Mengin sijainnista, ja poliisijärjestön oli kysyttävä asiaa Kiinan viranomaisilta. Lokakuussa kiinalaisviranomaiset myönsivät pitävänsä Mengiä Kiinassa ja kuulustelevansa häntä lahjusten vastaanottamiseen liittyen.
Ennen Interpolin johtoon nousemista Meng oli ehtinyt kivuta korkeaan asemaan Kiinassa ja toimia maan kansallisesta turvallisuudesta vastaavan ministeriön apulaisministerinä.
Kiinan kommunistinen puolue antoi potkut Interpolin ex-pomo Mengille, tulossa syyte ”laittomista tuloista”